label_title: Potres v Furlaniji 1976
label_desc: Potres v Furlaniji je bil močan potres s serijo večjih popotresnih sunkov, ki so leta 1976 prizadeli severovzhodno Italijo, predvsem deželo Furlanijo, in severozahodni del Slovenije. Najmočnejša potresna sunka sta nastala v maju in septembru, prvi 6. maja ob 20.00 po svetovnem času (21.00 po lokalnem) z magnitudo 6,5 in drugi 15. septembra ob 9. uri in 21 minut z magnitudo 6,1. Globina žarišč je bila med 10 in 15 km, epicenter pa v italijanski Gemoni. Glavni sunek in popotresni sunki, ki jih je bilo do jeseni naslednje leto 3000, so dosegli največje učinke X. stopnje po evropski makroseizmični lestvici (EMS).